﻿ရုၥၭ Ruth 1

1 တၭ ၦစ့ၩရၫ့ဆၧလဖၪ ပၧၩ့ဆၧအမုနံၩလဖၪနီၪ, ဆၧမၩအၥၭ လၧဆၧၥၭဝံလၩ့ဒိၩ အီၪထၪ့ လၧထံၫၥံၪခးၥံၪ အဖၧၩ့လီၫ. တၭ ၦအီၪလၧဘ့ၭ၁လံၫဟံၫ့ယုဒၫ အဖၧၩ့ လဂၩ လ့ၩဆၧ ဘဲၫၥိၭ အမိအီၪဝ့ၫ လၧမိအၭ အခးဖၧၩ့, အဝ့ၫဒၪ, ဒဲအမၫ, ဒဲအဖိၪခွၫနံၫဂၩလီၫ. 2 ၦလဂၩနီၪ အမံၩ့မွဲ စအ့ၫလံမလ့ၭတၭ, အမၫအမံၩ့ နးနအိမံၫ လီၫ. တၭ အဖိၪခွၫနံၫဂၩ အမံၩ့မွဲ စမၫလၧၫ့, ဒဲစခံလအၧၫ့လီၫ. အဝ့ၫၥံၪနီၪ မွဲၦအ့ဖြၭဖိၪ လၧဘ့ၭ၁လံၫဟံၫ့ ယုဒၫလီၫ. အဝ့ၫၥံၪ ဂဲၫဝ့ၫ လၧမိအၭ အခးဖၧၩ့တၭ, အီၪဝ့ၫ ထီးနီၪလီၫ. 3 နးနအိမံၫ အဝၩ စအ့ၫလံမလ့ၭ ၥံၫဝ့ၫတၭ, အနၫ့ဆါ အီၪလၩ့ထး ဒဲအဖိၪခွၫနံၫဂၩလီၫ. 4 အဝ့ၫၥံၪ မၩန့ အမၫ လၧမိအၭမုၪတၭ, အလဂၩ အမံၩ့မွဲ နးအီပၫတၭ, အဝ့ၫလဂၩအမံၩ့မွဲ နးရုၥၭလီၫ. တၭ အဝ့ၫၥံၪ အီၪဝ့ၫ ထီးနီၪ ဖိၭဘိၭ ဆံၫနံၪ့လီၫ. 5 တၭ စမၫလၧၫ့ ဒဲစခံလအၧၫ့ ၥံၫဝ့ၫဆ့ နံၫဂၩလူၬလီၫ. တၭ ၦမုၪလဂၩနီၪ လၧအဖိၪခွၫနံၫဂၩ ၥံၫ ဒဲအဝၩလဂၩ ၥံၫ အလးခဲၫ့နီၪ အီၪလၩ့ထးဝ့ၫဒၪလီၫ. နးနအိမံၫ ဒဲနးရုၥၭ ဂဲၫထဲၩ့ထဲၩ့ လၧဝံးဘ့ၭ၁လံၫဟံၫ့. 6 ထီးနီၪလဖၧၫ့ ၦမုၪနီၪ ဂဲထုၪ့ ဒဲအဒဲၪၥံၪ ဘဲၫၥိၭ အမိထဲၩ့ထဲၩ့ခွံၬ လၧမိအၭ အခးဖၧၩ့လီၫ. အဂဲးဘဲၫယီၩ အီၪဝ့ၫ လၧမိအၭ အခးဖၧၩ့နီၪ နါဂၧၫ့ လၧယဟိဝၩ အီၪၡီၩ့ယူၭ အၡၩခမျၧးတၭ, ဖ့ၪလၫ့ယူၭဝ့ၫ လၧကိၪယူၭ. 7 မၩအၥၭဘဲၫနီၪတၭ စဲၪ့ထၪ့ခွံၬဝ့ၫ ထီးအလး လၧအအီၪဝ့ၫတၭ, အဒဲၪနံၫဂၩ အီၪလၧအၥိၭတၭ, လ့ၩဖိၬ ဖၧၩ့ၥၭ ဘဲၫၥိၭ အမိထဲၩ့ထဲၩ့ လၧခးယုဒၫနီၪလီၫ. 8 တၭ နးနအိမံၫနီၪ စံၭ အဒဲၪနံၫဂၩ, လ့ၩဘီၪ. ထဲၩ့ထဲၩ့ လဂၩလၧအမိအဂံၪ့, လဂၩလၧအမိအဂံၪ့ဘီၪ. မွဲယဟိဝၩ မၩ နၥံၪ လၧအခိးအတၩ ဘဲၫနၥံၪ မၩ ၦအၥံၫယူၭလဖၪ, ဒဲယၧၩ အၥိၭနီၪဆံၭ. 9 မွဲယဟိဝၩ ဖ့ၪလၫ့ နၥံၪ ဒၪန့ ဆၧအီၪပွံၭ လဂၩလၧအဝၩ အဂံၪ့ဖၧၩ့, လဂၩလၧအဝၩ အဂံၪ့ဖၧၩ့နီၪဆံၭ. ထီးနီၪလဖၧၫ့ အဲၪဂါ အဝ့ၫၥံၪ တၭ, အဝ့ၫၥံၪ မၩၥီၫထၪ့ အလူ ဂၪ့ဝ့ၫလီၫ. 10 တၭ အဝ့ၫၥံၪ စံၭအဝ့ၫ, ပမိထဲၩ့ထဲၩ့ တၡါ လၧနၥိၭ ထီၩ့လၧနၡၩလဆၨၩ အအီၪနီၪလီၫ. 11 တၭ နးနအိမံၫ စံၭဝ့ၫဒၪ, ထဲၩ့ထဲၩ့ ယဖိၪမုၪၥံၪဧ့, နၥံၪ မိလ့ၩဖိၬယခဲၫ့ မွဲဘၪလဲၪ. ဖိၪခွၫလဖၪ လၧယဒၧၩ့လးဖၧၩ့ လၧအမိကဲၪထၪ့ နၥံၪအဝၩလဖၪနီၪ, မွဲအအီၪဒံၭဆ့ဧၪ. 12 ထဲၩ့ထဲၩ့ ယဖိၪမုၪၥံၪဧ့, အဂဲးဘဲၫယီၩ ယန့ ဝၩနီၪ ယၥၭၡါလၨၪလီၫ. ယအ့ၪစံၭ ယအီၪလၧဆၧယိလါ, ယ အ့ၪန့ ယဝၩ မုလနၩယီၩ, အီၪဖျဲၪန့ ဖိၪခွၫလဖၪတၭ; 13 နၥံၪ မိအီၪ ထီးအဒိၪထၪ့ဆ့ဧၪ. နၥံၪ လန့ဘၪ နၥံၪအဝၩတၭ, နၥံၪ မိအီၪမုၪမဲၫ လၧအဂးနီၪဆ့ဧၪ; မွဲအ့ၬ, ယဖိၪမုၪၥံၪဧ့, အဂဲးဘဲၫယီၩ လၧယဟိဝၩအစူၪ ယၩ့ထၪ့အၥၭ ထၫ့ဒုၪဒၩယၧၩတၭ, ယၥုၪ့အုၭၥၭအုၭ နၭနၭလ့ၬ လၧနၥံၪ အကၠီၩ့လီၫ. 14 တၭ အဝ့ၫၥံၪ မၩၥီၫထၪ့ အလူတၭ, ဂၪ့ဒီၭဝ့ၫလီၫ. တၭ နးအီပၫ အဲၪဂါ အမံၩ့ၡါမုၪလီၫ. အ့ၪမွဲ နးရုၥၭ လဂၩ ဘုၭထၬ လၧအဝ့ၫဒၪလီၫ. 15 တၭ အဝ့ၫဒၪ စံၭဝ့ၫ, ယိခွါ, နခ့ၫနဲၩမုၪ လဂၩ ထဲၩ့ထဲၩ့ယူၭ လၧအၡၩအဆၨၩဒၪဝ့ၫ, ဒဲလၧအယွၩလဖၪ အအီၪယူၭနီၪ, ထဲၩ့ဖိၬ နခ့ၫနဲၩမုၪ အခဲၫ့နီၪဘီၪ. 16 တၭ နးရုၥၭ စံၭဝ့ၫဒၪ, ဘဲၫၥိၭ ယမိစဲၪ့ဒၪနၧၩ မွဲဂ့ၩ, ဘဲၫၥိၭ ယထီးဖိၬ နခဲၫ့လဂ့ၩနီၪ မွဲဂ့ၩ, ထီးအၪ့ယၫယၧၩ လဂ့ၩ; အဂဲးဘဲၫယီၩ ထီးဒၪအလး လၧနလ့ၩဆၧ လစီၪ့စီၪ့နီၪ ယမိလ့ၩယဝ့ၫ, ထီးနမံၫအလးနီၪ, ယမိမံၫဆ့, နၡၩလဆၨၩနီၪ မိကဲၪထၪ့ ယၡၩလဆၨၩတၭ, နယွၩနီၪ မိကဲၪထၪ့ ယယွၩလီၫ. 17 ထီးဒၪအလး လၧနၥံၫ လစီၪ့စီၪ့နီၪ, ယမိၥံၫယဝ့ၫတၭ, ယမိဘၪ ဆၧခုၪ့လၩ့ဘၧၩ့ ယၧၩ ထီးနီၪလီၫ. ဆၧလၧအလမွဲဘၪ ဆၧၥံၫနီၪ, ဆၧအ့ၪမၩလၩ့မုလၩ့ဖၭယၧၩ ဒဲနၧၩတၭ, မွဲယဟိဝၩ မၩ ယၧၩနီၪ, ဒဲအၪနဲၪ့ ဘဲၫနီၪဆံၭ. 18 ထီးအဒၪဘၪဝ့ၫ လၧအၥၭ အီၪလၧအမိလ့ၩဆၧ လၧအၥိၭတၭ, ထီးနီၪလဖၧၫ့ ချဲၩ့ဆၧ လၧအဝ့ၫနီၪ အီၪပထုၬဝ့ၫလီၫ. 19 အခိးမွဲဘဲၫနီၪ အဝ့ၫၥံၪ နံၫဂၩ လ့ၩထီၩ့ လၧဘ့ၭ၁လံၫဟံၫ့လီၫ. ထီးအထီၩ့ လၧဘ့ၭ၁လံၫဟံၫ့နီၪ, ဆၧမၩအၥၭ လၧဒိၩ့ဖိၪ ဂဲၩဝ့ၫ လၧအဝ့ၫၥံၪ အဂဲးအကၠီၪ့ ထၧၫ့ဒိၩ့ယၫလီၫ. တၭ စံၭဝ့ၫဒၪ, အယီၩမွဲ နးနအိမံၫနီၪဆ့ဧၪ. 20 တၭ အဝ့ၫ ချဲၩ့ဆၧ လၧအဝ့ၫၥံၪ, ထီးကိၭလၧၩ့ယၧၩ လၧနးနအိမံၫ လဂ့ၩ; ကိၭယၧၩ လၧနးမၫရၫဘီၪ. အဂဲးဘဲၫယီၩ ဆၧၥ့ၪဆၧလူၬ ဖ့ၪလၫ့ယူၭယၧၩ လၧဆၧခၪဖၭဒိၪယူၭ. 21 ယလ့ၩထၪ့ လၧၫ့ဎွ့ၩတၭ, ယဟိဝၩ ဒုၭဂဲၫထဲၩ့ ယၧၩ ပျီၩပျီၩလီၫ. နၥံၪ ကိၭယၧၩ လၧနးနအိမံၫနီၪ မွဲဘၪလဲၪ. ယဟိဝၩ ထိးအၥၭ ထၫ့ဒၩယၧၩတၭ, ဆၧၥ့ၪဆၧလူၬ မၩၡၪ့ယူၭယၧၩလီၫ. 22 တၭ နးနအိမံၫ ဂဲၫထဲၩ့ထဲၩ့, ဒဲၦမိအၭမုၪ, အဒဲၪ နးရုၥၭ အီၪလၧအၥိၭ လၧအဂဲၫထဲၩ့ထဲၩ့ လၧမိအၭ အခးဖၧၩ့နီၪလီၫ. တၭ လၧဆၧကူၭၥၫ့ ဘုၪမုယီၩ အဆၧၫ့အထီ နီၪ, အဝ့ၫၥံၪ ထီၩ့ဝ့ၫ လၧဘ့ၭ၁လံၫဟံၫ့ အဖၧၩ့လီၫ.

ရုၥၭ Ruth 2

1 တၭ နးနအိမံၫနီၪ အဝၩ အထံၩအၥိၭ အီၪဝ့ၫ လဂၩ, မွဲၦ၁ထံၫၥ့ၪဆၧအၪ, လၧစအ့ၫလံမလ့ၭ အဂံၪ့ဒီၪ့ဖိၪ အကျၩတၭ, အမံၩ့မွဲ စဘိအၭလီၫ. 2 ၦမိအၭဖိၪ နးရုၥၭ စံၭနးနအိမံၫနီၪ, ဒုၭလ့ၩယၧၩ လၧဆံၬဖၧၩ့ အၪ့ထုၫ့န့ ဘုၪၥံၪ လၧအအီၪလၩ့ထ့ၬ ထီးဒၪ ၦအလးခဲၫ့ လဂၩဂၩ လၧယမိဘၪခိးဘၪတၩ လၧအမ့ၬယၫနီၪဘီၪ. တၭ အဝ့ၫဒၪ စံၭအဝ့ၫ, လ့ၩဘီၪ, ယဖိၪမုၪဧ့; 3 နးရုၥၭ လ့ၩဝ့ၫတၭ ဂဲၫနုၬ အၪ့ထုၫ့ထၪ့ဆၧ လၧၦကူၭဘုၪလဖၪ အလးခဲၫ့တၭ, ဆၧမၩအၥၭ လၧအဘၪကြၩ့ ဆၧအဆံၬလစီၪ့ လၧအမွဲ စဘိအၭအဆၧ, လၧအမွဲ စအ့ၫလံမလ့ၭ အဂံၪ့ဒီၪ့ဖိၪ အကျၩလီၫ. 4 တၭ, ယိခွါ, စဘိအၭ ဂဲၫဝ့ၫ လၧဘ့ၭ၁လံၫဟံၫ့တၭ, စံၭ ၦကူၭဘုၪလဖၪနီၪ, မွဲယဟိဝၩ အီၪလၧနၥံၪ အၥိၭ ဆံၭ, တၭ အဝ့ၫၥံၪ ချဲၩ့ဆၧၫ့ဝ့ၫဒၪ, မွဲယဟိဝၩ ဆိၪဂ့ၩ နၧၩဆံၭ. 5 တၭ စဘိအၭ စံၭ အခ့ၫအၡၩ လၧအအီၪက့ၪဝ့ၫ လၧၦကူၭဘုၪၥံၪ အဖၫ့ခိၪ လဂၩ, အဝ့ၫဒၪမွဲ ပလၫအဖိၪမုၪ လဂၩလဲၪ. 6 အခ့ၫအၡၩ လၧအအီၪ လၧၦကူၭဘုၪၥံၪ အဖၫ့ခိၪ လဂၩနီၪ ချဲၩ့ဆၧၫ့ဝ့ၫတၭ, စံၭဝ့ၫဒၪ, မွဲၦမိအၭဖိၪ အဖိၪမုၪ လၧအဂဲၫထဲၩ့ လၧနးနအိမံၫ အၥိၭ လၧမိအၭ အခးဖၧၩ့နီၪလီၫ. 7 တၭ ၦမုၪနီၪ စံၭဝ့ၫ, ဒုၭအၪ့ထုၫ့လါယၧၩ လၧဆၧလၩ့ထ့ၬ ဒဲအၪ့ထုၫ့ကီၪ့ဆၧ လၧၦကူၭဘုၪဖိၪ အလးခဲၫ့, ဒဲလၧဘုၪလၧၫ့ အကျၩ နီၪဆံၭ. အခိးမွဲ အဝ့ၫဂဲၫတၭ အီၪဝ့ၫ လၧဂီၩ ထီၩ့လၩ့ ခီးဘိၩ့နဲၪ့ယီၩ တၭ, အီၪဝ့ၫ လၧဂံၪ့ဖၧၩ့ လဆိဖိၪလီၫ. 8 ထီးနီၪလဖၧၫ့ စဘိအၭ စံၭနးရုၥၭနီၪ, နနါဂၧၫ့အ့ၬ ဧၪ. ယဖိၪမုၪဧ့, လ့ၩအၪ့ထုၫ့ ဆၧလၩ့ထ့ၬ လၧဆံၬဂူၫဂၩ အဖၧၩ့နီၪ လဂ့ၩ, ဒဲစဲၪ့ထၪ့ခွံၬဆ့ ထီးယီၩ လဂ့ၩ, အ့ၪမွဲ အီၪဘူၭ လၧယဖိၪမုၪၥံၪ ထီးယီၩဘီၪ, 9 မွဲနမ့ၬၥၪ အီၪလၧဆံၬ လၧၦကူၭဘုၪ လၧအဖၧၩ့တၭ, လ့ၩဖိၬအခဲၫ့ဘီၪ, ယမၪလူၬယူၭ ၦဖိၪၥၪခွၫၥံၪ ဘဲၫၥိၭ အထီးထိၭဘၪနၧၩ လဂ့ၩနီၪ, မွဲအ့ၬဧၪ. ထီးဆၧၥၭဝံ နၥၭ လၧထံၫတၭ, လ့ၩ လၧဖၧၩ့ထံၫအီၪတၭ, အီၩဆၧ လၧဖိၪၥၪခွၫၥံၪ အၪ့ဒုၪ့ယူၭဝ့ၫနီၪဘီၪ. 10 ထီးနီၪလဖၧၫ့ အဝ့ၫဒၪ ထွံၩလၩ့ ဒဲၡီၫ့လၩ့ အခိၪ ထီၩ့လၩ့ လၧဂၪ့ခိၪတၭ, စံၭအဝ့ၫ, ယဘၪခိး လၧနမ့ၬယၫ လၧနအီၪက့ၪၥ့ၪယၫ နၥၭ လၧယၧၩ မွဲအဘၪ ဆၧနီၪလမံၩ့လဲၪ. ယဝ့ၫဒၪယီၩ ယမွဲ ၦလခီၫဘၩ့မုးဖိၪလီၫ, 11 စဘိအၭ ချဲၩ့ဆၧၫ့ဝ့ၫတၭ, စံၭဝ့ၫဒၪ, လၧနဝၩ ၥံၫအလးခဲၫ့နီၪ နမၩ နမံၩ့ၡါမုၪ ဘဲၫအံၩဘဲၫအိၩတၭ, နစဲၪ့ဒၪ နမိ ဒဲနဖါ, ဒဲခးလဘံၪ့ လၧနအီၪဖျဲၪ လၧအဖၧၩ့တၭ, ဂဲၫထီၩ့ လၧၦလဆၨၩဒၪအကျၩ လၧနလၥ့ၪယၫဘၪ လၧအခၪ့ထံၭနီၪ, ၦဒုၭနဲၪယၧၩ လၩ့ထံးလၩ့ဆ့ၭ လီၫ. 12 မွဲယဟိဝၩ ဖ့ၪလၫ့ကၪ နမၩဆၧဆံၭ, တၭမွဲ ဆၧဖ့ၪလၫ့နၧၩ ဘဲၫၥိၭ နမိန့ဘၪ ဆၧအလံၩ့အလဲၫ လၧယဟိဝၩ အံၫစရ့လၭအယွၩ လၧနဂဲၫအီၪကဒုၩ လၧအဒံၭ အဖၫ့လၬနီၪဆံၭ. 13 ထီးနီၪလဖၧၫ့ အဝ့ၫဒၪ စံၭဝ့ၫ, မွဲယဘၪခိးဘၪတၩ လၧနမ့ၬယၫဆံၭ, ယကဆါဧ့, အဂဲးဘဲၫယီၩ နမၩမုၬထၪ့ထဲၩ့ ယၧၩတၭ; အဂဲးဘဲၫယီၩ နချဲၩ့ဆၧမုၬလ့ၬ လၧနဎီးမုၪ လီၫ. မွဲလါနၫ့ ယန့ၫဎီၩ့ လၧနဎီးမုၪနီၪအ့ၬ. 14 တၭ စဘိအၭ စံၭအဝ့ၫ အၪ့ဆၧအထီနီၪ, ဂဲၫထီးယီၩ, ဒဲအၪ့ဆၧ လၧကိၪနီၪတၭ, ဘၧၩ့လၩ့ နဆၧလမိၩ လၧဆၧဆဲၪ့ထံၫ အဖၧၩ့နီၪဘီၪ. ၦမုၪနီၪ ဆၧၫ့နၩ့ လၧၦကူၭဘုၪ အနဲၩ့ထံၭတၭ, အဝ့ၫ ယူၬစိၩ ဘုၪအၪ့ဝ့ၬအၥၭ လၧအအီၪ တၭ, အဝ့ၫဒၪ အၪ့ဝ့ၫ ဘျဲၩအၪ့တၭ, စဲၪ့ထၪ့ဝ့ၫလီၫ. 15 ထီးအဂဲထုၪ့ ဘဲၫၥိၭ အမိအၪ့ထုၫ့ထၪ့ ဆၧအီၪလၩ့ထ့ၬတၭ, စဘိအၭ မၪလူၬ အၡၩဖိၪၥၪခွၫလဖၪတၭ, စံၭဝ့ၫဒၪ, ဖ့ၪလၫ့ အအၪ့ထုၫ့ ဆၧလၩ့ထ့ၬ လၧဘုၪလၧၫ့ အကျၩနီၪ ဒၪလ့ၬတၭ, ထီးဒုၭမ့ၬမဲ လဂ့ၩ. 16 တၭ မၩပြံၩပြၩ လနၩ့နၩ့ လၧအဂးတၭ, အီၪက့ၪလၩ့ထ့ၬ ဘဲၫၥိၭ အမိအၪ့ထုၫ့ထၪ့ဝ့ၫနီၪ ထီးပဒၩ့ လဂ့ၩ, 17 အခိးမွဲ အဝ့ၫဒၪ အၪ့ထုၫ့ ဆၧအီၪလၩ့ထ့ၬ လၧဆံၬဖၧၩ့ ထီးမုဂၪလၩ့ တၭ, ဖူၬလၩ့ခွံၬဆၧ လၧအအၪ့ထုၫ့ထၪ့ဝ့ၫနီၪ အီၪဝ့ၫ ဘုၪမုယီၩ လအ့ဖၭ [လနၬ] ကၪယူၭလီၫ. 18 အဝ့ၫ မၩန့ထၪ့ဝ့ၫတၭ, ထဲၩ့ထဲၩ့ဝ့ၫ လၧဒိၩ့ဖၧၩ့နီၪ; အမံၩ့ၡါမုၪ ဒၪဘၪ ဆၧလၧအအၪ့ထုၫ့ထၪ့ဝ့ၫလီၫ. တၭ မၩန့ဆၧ လၧၫ့ယူၭ လၧအဂးဒၪဝ့ၫ ဂီၩ့တၭ, ဂဲၫဆိၬဝ့ၫတၭ ဖ့ၪလၫ့ အမံၩ့ၡါ လၧဆၧလၧအအီၪလၩ့ထးလီၫ. 19 တၭ အမံၩ့ၡါမုၪ စံၭအဝ့ၫ, နအၪ့ထုၫ့ထၪ့ ဘုၪလၩ့ထ့ၬ လၧမုဆၫလနံၩယီၩ ခီၫခီၫလဲၪ; ဒဲနမၩဆၧခီၫခီၫလဲၪ. ၦလၧအမၩၥ့ၪယၫအၥၭ လၧနၧၩလဂၩနီၪ, မွဲအဘၪ ဆၧဆိၪဂ့ၩဆံၭ. တၭ အဝ့ၫ ဒုၭနဲၪ အမံၩ့ၡါမုၪ လၧၦလၧအမၩဆၧ လၧဆံၬဖၧၩ့တၭ, စံၭဝ့ၫဒၪ, ၦလၧအမၩဆၧ လၧအဆံၬဖၧၩ့ လၧမုဆၫလနံၩယီၩ လဂၩ အမံၩ့ မွဲစဘိအၭလီၫ. 20 တၭ နးနအိမံၫ စံၭအဒဲၪ, ၦလၧအလစဲၪ့ဒၪ ဘၪ အခိးအတၩ လၧၦမၧၫ့ဝ့ၫ အဂး, ဒဲၦၥံၫဝ့ၫ အဂးနီၪ မွဲအဘၪ ဆၧဆိၪဂ့ၩ လၧယဟိဝၩဆံၭ. တၭ နးနအိမံၫ စံၭအဝ့ၫ, ၦၡၩလဂၩနီၪ မွဲပဘူၭပထံး လဂၩ, ၦလၧအဎွ့ၩန့ထဲၩ့ဆၧ လၧပဂးၥ့ၪလီၫ. 21 ၦမိအၭဖိၪ နးရုၥၭ စံၭဝ့ၫဒၪ, အဝ့ၫဒၪ စံၭယၧၩဆ့, နမိဘၪအီၪဘူၭ လၧယခ့ၫယၡၩလဖၪ ထီးအကူၭ ယဘုၪလူၬလီၫ. 22 တၭ နးနအိမံၫ စံၭအဒဲၪနးရုၥၭ, ယဖိၪမုၪဧ့, ကြၨၭ လၧနလ့ၩထၪ့ လၧအဝ့ၫဒၪ အဖိၪၥၪမုၪလဖၪနီၪ အၥိၭ, ဘဲၫၥိၭ ၦထီးဘၪခီၩ့လၧနၧၩ လၧအဆံၬဂူၫဂၩ အဖၧၩ့ လဂ့ၩ. 23 အခိးမွဲ အဝ့ၫ အီၪဘူၭ လၧစဘိအၭ အဖိၪမုၪလဖၪ ဘဲၫၥိၭ အမိအၪ့ထုၫ့ထၪ့ ဘုၪလၩ့ထ့ၬ ထီးကူၭ ဘုၪမုယီၩ အခံၫ့လူၬဝ့ၫ, ဒဲထီးဘုၪကၠိၩ့အခံၫ့လူၬဝ့ၫလီၫ. တၭ အီၪဝ့ၫ လၧအမံၩ့ၡါမုၪ အၥိၭလီၫ.

1 ထီးနီၪလဖၧၫ့ အမံၩ့ၡါ နးနအိမံၫ စံၭအဝ့ၫ, ယဖိၪမုၪဧ့, ယမိအၪ့ဎၬ ဆၧအီၪပွံၭ လၧနဂး ဘဲၫၥိၭ ဆၧဂ့ၩ မိဘၪနၧၩနီၪ, မွဲအ့ၬဧၪ. 2 ဘိၩ့နဲၪ့ယီၩ ၦလၧနအီၪလၧအဖိၪၥၪမုၪလဖၪ အၥိၭ, စဘိအၭ လဂၩနီၪ, မွဲပဘူၭပထံး မွဲအ့ၬဧၪ. ယိခွါ, လနၩယီၩ မွဲအၡိၫ ဘုၪမုယီၩ လၧခရဲးဖၧၩ့နီၪလီၫ. 3 ၥူၫဝၭ နၥၭ, ဒဲဂုၪ နၥၭတၭ, ကီၩ့ၥိၭဆၧတၭ, လ့ၩလၩ့ လၧခရဲးဖၧၩ့နီၪဘီၪ. တၭ ၦၡၩလဂၩနီၪ ဘိၩ့အလချုၭ အၪ့ဆၧအီၩဆၧ ဂီၩ့တၭ, ဒုၭၥ့ၪယၫ နနၫ့ဆါ လၧအဝ့ၫ လဂ့ၩ. 4 ထီးအမံၫနၩ့တၭ, ဆၧမိမၩအၥၭ လၧနမိဘၪ ထီးနဲၪ့အလး ထီးအမံၫလီၫ. တၭ နမိဘၪလ့ၩနုၬတၭ, မၩအီၪဘိၪ့ အခၪ့ယၫၥၭတၭ, မံၫနၩ့လီၫ. နမိဘၪမၩ ဘဲၫၥ့ၪလဲၪ ဘဲၫၥ့ၪလဲၪနီၪ, အဝ့ၫဒၪ မိဒုၭနဲၪနၧၩလီၫ. 5 တၭ အဝ့ၫဒၪ စံၭဝ့ၫ, ကယဲ ဆၧလၧနလီၩဘၪယၧၩ ထီးအလူၬနီၪ, ယမိမၩလီၫ. 6 လ့ၩလၩ့ဝ့ၫ လၧခရဲးဖၧၩ့နီၪ မၩဆၧ ဘဲၫ ကယဲ ဆၧလၧအမံၩ့ၡါမုၪ မၪလူၬဝ့ၫ အၥိၭနီၪလီၫ. 7 စဘိအၭ အၪ့ဆၧ ဒဲအီၩဆၧနီၪ, အၥၭမုၬထၪ့ထဲၩ့ ဂီၩ့တၭ, လ့ၩမံၫနၩ့ လၧဘုၪလပိၩ့ အထုၬနီၪလီၫ. အဝ့ၫဒၪ ဂဲၫဝ့ၫ စီၩစီၩတၭ, မၩအီၪဘိၪ့ အခၪ့တၭ, မံၫနၩ့ဝ့ၫလီၫ. 8 ဖိၭဖၫ့မုနီၪ ဆၧမၩအၥၭ လၧၦလဂၩနီၪ ၥၭမဲၪဆၧတၭ, ကၠၪအၥၭတၭ ယိခွါ, ၦမုၪလဂၩ မံၫ လၧအခၪ့ထံၭနီၪလီၫ. 9 တၭ အဝ့ၫဒၪစံၭ, နမွဲပလၫလဂၩလဲၪ; တၭ ၦမုၪ စံၭဆၧၫ့ဝ့ၫ, ယမွဲ နဎီးမုၪ နးရုၥၭလီၫ. ဒုၭမၩဘံၭယၧၩ လၧနဆၧကီၩ့ဆၧၥိၭဆံၭ. အဂဲးဘဲၫယီၩ နမွဲ ၦဎွ့ၩန့ထဲၩ့ဆၧၥ့ၪ လဂၩလီၫ. 10 တၭ အဝ့ၫဒၪစံၭ, ယဖိၪမုၪဧ့, မွဲနဘၪ ဆၧဆိၪဂ့ၩ လၧယဟိဝၩဆံၭ. နမၩခိးမၩတၩ လၧခဲၫ့ထုၬ ဂ့ၩနဲၪ့ အခၪ့ထံၭနီၪဒံၭလီၫ. အဂဲးဘဲၫယီၩ ၦၡၪ့ဖိၪမွဲဂ့ၩ, ၦ၁ထံၫမွဲဂ့ၩ, ဖိၪၥၪခွၫနီၪ နဖိၬအခဲၫ့အ့ၬ. 11 ဘိၩ့နဲၪ့ယီၩ ယဖိၪမုၪဧ့, အၪ့ယိၪဆၧ လဂ့ၩ, ကယဲ ဆၧလၧနစံၭယၧၩ ထီးအလူၬ ယမိမၩ လီၫ. အဂဲးဘဲၫယီၩ ၦခမျၧး ထၧၫ့ဒိၩ့ယၫ ၥ့ၪယၫဝ့ၫ လၧနမွဲ ၦမုၪအဂ့ၩအဘွၩလီၫ. 12 တၭ ဘိၩ့နဲၪ့ယီၩ ယမွဲ ၦဎွ့ၩန့ထဲၩ့ဆၧၥ့ၪ လၧနဂးနီၪ, မွဲယူၭ, မွဲလါနၫ့ ၦဎွ့ၩန့ထဲၩ့ဆၧ ဘူၭနဲၪ့ယၧၩဒံၭ အီၪဝ့ၫလဂၩလီၫ. 13 အီၪ ၥၫ့နၩချီၩ့ယီၩဘီၪ; ဆၧဖၩ့ထၪ့နီၪ ဆၧမိမၩအၥၭ လၧၦလဂၩနီၪ အ့ၪမၩနၧၩ လၧၦဎွ့ၩန့ထဲၩ့ဆၧ လဂၩ အဆၧမၩ တၭ, ဂ့ၩယူၭ, မိမၩဒၪဝ့ၫ ၦဎွ့ၩန့ထဲၩ့ဆၧ လဂၩ အဆၧမၩနီၪဘီၪ. အ့ၪမွဲ အဝ့ၫဒၪ အ့ၪလမၩဘၪနၧၩ လၧၦဎွ့ၩန့ထဲၩ့ဆၧ လဂၩ အဆၧမၩတၭ, ယဝ့ၫဒၪယီၩ ယမိမၩ နၧၩ လၧၦဎွ့ၩန့ထဲၩ့ဆၧ လဂၩ အဆၧမၩလီၫ. ယဟိဝၩ မၧၫ့ဝ့ၫ; မံၫနၩ့ ထီးဆၧဖၩ့ထၪ့ဘီၪ. 14 တၭ အဝ့ၫ မံၫနၩ့ လၧအခၪ့ထံၭ ထီးဆၧဖၩ့ထၪ့တၭ, ၦလချုၭ ၥ့ၪယၫလိၬအၥၭၥ့ၪနီၪ ဂဲထုၪ့ဝ့ၫလီၫ. တၭ အဝ့ၫဒၪ စံၭဝ့ၫ, ဒုၭၥ့ၪယၫဆၧ လၧၦမုၪလဂၩ ဂဲၫနုၬ လၧခရဲးဖၧၩ့ လဂ့ၩ. 15 တၭ စံၭဝ့ၫဒၪ, ဂဲၫဆိၬ ဖၬဘဲၩ့လဘံၪ့ လၧအအီၪ လၧနလီၩ့နီၪတၭ, ဖီၪ့ထၬဘီၪ. ဖီၪ့ထၬဝ့ၫတၭ, အဝ့ၫဒၪ တိၪ့ဝ့ၫ ဘုၪမုယီၩ ဆၧတိၪ့ဎူၫဖျိၪ့လီၫ. အီၪက့ၪဝ့ၫ လၧအလီၩ့တၭ, ၦမုၪနီၪ ထဲၩ့ထဲၩ့ဝ့ၫ လၧဒိၩ့ဖၧၩ့လီၫ. 16 ၦမုၪနီၪ လ့ၩနုၬ လၧအမံၩ့ၡါမုၪ အအီၪတၭ, အဝ့ၫနီၪ စံၭအဝ့ၫ ယဖိၪမုၪဧ့, နမွဲ ပလၫလဂၩလဲၪ. တၭ အဝ့ၫဒၪ လီၩဘၪဝ့ၫ လၧကယဲ ဆၧလၧၦၡၩလဂၩနီၪ မၩအဝ့ၫ ထီးအလူၬလီၫ. 17 တၭ စံၭဝ့ၫဒၪ ဘုၪမုယီၩ ဆၧတိၪ့ ဎူၫဖျိၪ့ယီၩ အဝ့ၫ ဖ့ၪလၫ့ယၧၩလီၫ. အဂဲးဘဲၫယီၩ စံၭ ယၧၩ ထီးထဲၩ့ပျီၩပျီၩ လၧနမံၩ့ၡါမုၪ အအီၪနီၪ လဂ့ၩ. 18 တၭ အမံၩ့ၡါမုၪ စံၭဝ့ၫဒၪ, ယဖိၪမုၪဧ့, အယီၩ မိမၩအၥၭ ဘဲၫၥ့ၪလဲၪ ဘဲၫၥ့ၪလဲၪနီၪ, နလၥ့ၪယၫဒံၭဘၪတၭ အီၪလၩ့မါပံၭ ဒၪခလူၬဘီၪ. အဂဲးဘဲၫယီၩ ၦၡၩလဂၩနီၪ အ့ၪလမၩဘၪ ဆၧလမံၩ့နီၪ လၧမုဆၫလနံၩယီၩ ထီးအဂီၩ့တၭ, မိအီၪပွံၭဘၪအ့ၬ.

1 စဘိအၭ လ့ၩထၪ့ဝ့ၫ လၧဒိၩ့အတရၫ့တၭ, ဆၧၫ့နၩ့ ထီးနီၪတၭ, ယိခွါ, ၦဎွ့ၩန့ထဲၩ့ဆၧၥ့ၪ လဂၩ လၧစဘိအၭ ချဲၩ့ဆၧ လၧအဂဲးနီၪ လ့ၩဖီၩ့ဝ့ၫတၭ, စဘိအၭစံၭ အဝ့ၫ, ၦလဂၩဧ့, ကၠၪထဲၩ့နၥၭ ဆၧၫ့နၩ့ ထီးယီၩဘီၪ. တၭ အဝ့ၫဒၪ ကၠၪထဲၩ့အၥၭတၭ, ဆၧၫ့နၩ့ဝ့ၫလီၫ. 2 အဝ့ၫမၩန့ ၦဆံၫဂၩ လၧၦၥုၪ့က့ၭၥၭၡါ အကျၩတၭ, စံၭဝ့ၫဒၪ, ဆၧၫ့နၩ့ ထီးယီၩဘီၪ. တၭ အဝ့ၫၥံၪ ဆၧၫ့နၩ့ဝ့ၫဒၪလီၫ. 3 တၭ အဝ့ၫစံၭ ၦဎွ့ၩန့ထဲၩ့ဆၧၥ့ၪ လဂၩနီၪ, နးနအိမံၫ လၧအဂဲၫထဲၩ့ထဲၩ့ လၧမိအၭ အခးဖၧၩ့နီၪ မိအၪ့ဆၫခွံၬ ဂၪ့ခိၪအဝၩ့ လၧအမွဲ ပထၧၫ့ဖုဝဲ စအ့ၫလံမလ့ၭ အဆၧလီၫ. 4 တၭ ယစံၭ ယမိချဲၩ့ဆၧ လၧနနါဖၧၩ့ တၭ, စံၭ, ဎွ့ၩဆၧ လၧၦခးဖိၪ, ဒဲယၡၩလဆၨၩ အၥုၪ့က့ၭၥၭၡါ အမ့ၬယၫဆံၭ. အ့ၪနမိဎွ့ၩန့ထဲၩ့တၭ, ဎွ့ၩန့ထဲၩ့ကဒၪဘီၪ; အ့ၪမွဲ နအ့ၪလဎွ့ၩန့ထဲၩ့ဘၪတၭ, လီၩဘၪယၧၩ ဘဲၫၥိၭ ယမိၥ့ၪယၫဆံၭ. အဂဲးဘဲၫယီၩ လၧနၧၩလဂၩ အမ့ၬယၫနီၪ, ၦဎွ့ၩန့ထဲၩ့ဝ့ၫ အီၪအ့ၬ. တၭ ယဝ့ၫဒၪယီၩ, ယအီၪလၧနလးခဲၫ့လီၫ. တၭ အဝ့ၫဒၪ စံၭဝ့ၫ, ယမိဎွ့ၩန့ထဲၩ့လီၫ. 5 တၭ စဘိအၭ စံၭဝ့ၫဒၪ, မုလနံၩ လၧနဎွ့ၩန့ထဲၩ့ ဂၪ့ခိၪလဝၩ့ လၧနးနအိမံၫ အစူၪဖၧၩ့နီၪ, နမိဘၪဎွ့ၩဆ့ ၦမိအၭဖိၪ နးရုၥၭ, ၦၥံၫလဂၩ အမၫ, ဘဲၫၥိၭ နမိဒုၭဂဲထုၪ့ ၦၥံၫလဂၩ အမံၩ့ လၧဆၧန့ၥၫ အဖၫ့ခိၪလီၫ. 6 တၭ ၦဎွ့ၩန့ထဲၩ့ဆၧ လဂၩနီၪ စံၭဝ့ၫဒၪ, ယဎွ့ၩန့ထဲၩ့ လၧယဂးဒၪ ယဝ့ၫၥ့ၪအ့ၬ. ယမိမၩဂၭဂီၩ့ ဘၪခိၬ ယဆၧန့ၥၫဒၪယဝ့ၫလီၫ. ဎွ့ၩန့ထဲၩ့ဒၪနဝ့ၫ လၧယဎွ့ၩန့ထဲၩ့ဆၧၥ့ၪအလး လၧနဂးဒၪနဝ့ၫဘီၪ. အဂဲးဘဲၫယီၩ ယဎွ့ၩန့ထဲၩ့ ၥ့ၪအ့ၬ. 7 လၧၦဎွ့ၩန့ထဲၩ့ဆၧ, ဒဲအၪ့လဲၩထဲၩ့ဆၧ အဂဲးအကၠီၪ့ လၧအံၫစရ့လၭ အဖၧၩ့ လၧဖျိၩ့နီၪ ဘဲၫၥိၭ အမိမၩခၧၫ့ ဆၧထီးအလူၬနီၪ, ၦမၩဆၧယီၩ; ၦလဂၩ ဘဲၪ့လၩ့ အခၪ့ဖံၭလခီၫတၭ, ဖ့ၪလၫ့ဝ့ၫ လၧအဝ့ၫလဂၩတၭ, အဝ့ၫနီၪမွဲ ဆၧထိးအၥၭ လၧအံၫစရ့လၭအကျၩလီၫ. 8 မၩအၥၭဘဲၫနီၪ ၦဎွ့ၩန့ထဲၩ့ဆၧ လဂၩ စံၭစဘိအၭ, ဎွ့ၩန့ထဲၩ့ လၧနဂးဒၪနဝ့ၫဘီၪ. အခိးမွဲ အဝ့ၫဒၪ ဘဲၪ့လၩ့ခွံၬ အခၪ့ဖံၭလခီၫလီၫ. 9 တၭ စဘိအၭ စံၭၦၥုၪ့က့ၭၥၭၡါၥံၪ, ဒဲၦခမျၧး ထီးအလူၬ, နၥံၪမွဲ ၦထိးအၥၭ လၧမုဆၫလနံၩယီၩ လၧယဎွ့ၩန့ ကယဲ ဆၧလၧအမွဲ စအ့ၫလံမလ့ၭ အဆၧ, ဒဲကယဲ ဆၧလၧအမွဲ စခံလအၧၫ့ ဒဲစမၫလၧၫ့ အဆၧ ထီးအလူၬ လၧနးနအိမံၫ အစူၪဖၧၩ့လီၫ. 10 တၭ ယဎွ့ၩဆ့ ၦမိအၭဖိၪ စမၫလၧၫ့ အမၫ နးရုၥၭ ဘဲၫၥိၭ အမိကဲၪထၪ့ ယမၫ လၧယမိဒုၭဂဲထုၪ့ ၦၥံၫလဂၩ အမံၩ့ လၧအဆၧန့ၥၫ အဖၫ့ခိၪ, ဘဲၫၥိၭ ၦၥံၫလဂၩ အမံၩ့ ထီးဘၪ ဆၧဖ့ၬထ့ၬခွံၬဝ့ၫ လၧအထၧၫ့ဖုဝဲအကျၩ, ဒဲဆၧအလးအတရၫ့နီၪ လဂ့ၩ, နၥံၪမွဲ ၦထိးအၥၭ လၧမုဆၫလနံၩယီၩလီၫ. 11 ၦခမျၧး ဒဲၦၥုၪ့က့ၭၥၭၡါ လၧအအီၪဝ့ၫ လၧတရၫ့ဖၧၩ့နီၪ စံၭဝ့ၫဒၪ, ပမွဲၦထိးအၥၭလီၫ. မွဲယွၩ အီၪက့ၪ ၦမုၪ လၧအဂဲၫနုၬ လၧနဂံၪ့ဖၧၩ့ လဂၩ မၩအၥၭ ဘဲၫနးရၫခ့ၫလၭ ဒဲနးလံအၫ နံၫဂၩ လၧအမၩထၪ့ အံၫစရ့လၭ အဂံၪ့နီၪဆံၭ. တၭမွဲ နမၩ ဆၧအဆီၪ့ လၧအ့ဖြၫတၫ အဖၧၩ့ ဒဲနမံၩ့ ဂၧၫ့ထၪ့ၥၩလၩ့ လၧဘ့ၭ၁လံၫဟံၫ့ အဖၧၩ့နီၪဆံၭ. 12 တၭမွဲ နဂံၪ့ မၩအၥၭ ဘဲၫစဖၫရ့ၭနီၪ လၧနးတၫမၫ အီၪဖျဲၪန့ လၧစယုဒၫ အဂး အဂံၪ့ အၥိၭ လၧဆၧအချံၫအၥၪ လၧယဟိဝၩ မိဖ့ၪလၫ့နၧၩ လၧၦမုၪၥၭဘၪ့ယီၩ အဖၧၩ့ ဆံၭ. 13 တၭ စဘိအၭ မၩန့ နးရုၥၭတၭ, အဝ့ၫဒၪ ကဲၪထၪ့ အမၫလီၫ. လ့ၩနုၬဝ့ၫ လၧအအီၪတၭ, ယဟိဝၩ ဒုၭဒၧၩ့ထၪ့ အဝ့ၫတၭ, အီၪဖျဲၪန့ အဖိၪခွၫလီၫ. 14 ၦမုၪလဖၪစံၭ နးနအိမံၫ, မွဲယဟိဝၩ ဘၪ ဆၧစံၭထၪ့အၪ့အူၭဆံၭ. ယဟိဝၩ အီၪက့ၪလၩ့ထးနၧၩ လၧၦဎွ့ၩန့ထဲၩ့ဆၧ လအီၪဘၪ လၧမုဆၫလနံၩယီၩအ့ၬ. ဘဲၫၥိၭ အမံၩ့ မိဂၧၫ့ထၪ့ၥၩလၩ့ လၧအံၫစရ့လၭ အဖၧၩ့နီၪလီၫ. 15 တၭ မိကဲၪထၪ့ ဆၧဒုၭမၧၫ့ထၪ့ထဲၩ့ နၥၭ လၧနဂး, ဒဲဆၧယိထဲၩ့ခွါထဲၩ့နၧၩ လၧနခိၪဘွၩနီၪလီၫ. အဂဲးဘဲၫယီၩ နဒဲၪ လၧအအဲၪနၧၩ လဂၩနီၪ အီၪဖျဲၪန့ဝ့ၫတၭ, အဝ့ၫဒၪ ဂ့ၩနဲၪ့ ဖိၪခွၫ နွ့ၫဂၩ လၧနဂးလီၫ. 16 နးနအိမံၫ မၩန့ ဖိၪၥၪနီၪတၭ, အီၪက့ၪဝ့ၫ လၧအၥၭနၫၡါတၭ, ကဲၪ ၦယိဖိၪၥၪ လၧအဂးလီၫ. 17 ၦမုၪ လၧအနဲၩ့အဎီၩ့လဖၪနီၪ ဖျိၬဝ့ၫအမံၩ့ တၭ, စံၭဝ့ၫဒၪ, ဖိၪခွၫလဂၩ အီၪဖျဲၪယူၭ, လၧနးနအိမံၫ အဂးယူၭတၭ, ဖျိၬဝ့ၫအမံၩ့ လၧစအိဘ့ၭလီၫ. အဝ့ၫဒၪမွဲ စယ့ၭစံၫအဖါ, စဒၫဝံၭအဖါလီၫ. 18 တၭ အယီၩမွဲ စဖၫရ့ၭ အဆၨၩအဆၬ. စဖၫရ့ၭ ထၪ့ဖိၪ စဟ့ၭဇရၧၫ့တၭ, 19 စဟ့ၭဇရၧၫ့နီၪ ထၪ့ဖိၪ စရၫ့ တၭ, စရၫ့နီၪ ထၪ့ဖိၪ စအမံနဒၭ. 20 တၭ စအမံနဒၭနီၪ ထၪ့ဖိၪ စနၫၡိၫ့တၭ, စနၫၡိၫ့နီၪ ထၪ့ဖိၪ စစၫလမၧၫ့. 21 တၭ စစၫလမၧၫ့နီၪ ထၪ့ဖိၪ စဘိအၭတၭ, စဘိအၭနီၪ ထၪ့ဖိၪ စအိဘ့ၭ. 22 စအိဘ့ၭနီၪ ထၪ့ဖိၪ စယ့ၭစံၫတၭ, စယ့ၭစံၫနီၪ ထၪ့ဖိၪ စဒၫဝံၭလီၫ.